ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Οκτωβρίου 1992 που τροποποιεί την απόφαση 92/478/ΕΟΚ σχετικά με ορισμένα προστατευτικά μέτρα που αφορούν τη φυσαλιδώδη νόσο των χοίρων στις Κάτω Χώρες (92/495/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/65/ΕΟΚ (2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την ολοκλήρωση της εσωτερικής αγοράς (3), όπως τροποποιήθηκε τελευταία από την οδηγία 91/496/ΕΟΚ (4), και ιδίως το άρθρο 9 παράγραφος 4,

Εκτιμώντας:

ότι σημειώθηκαν πολλά περιστατικά φυσαλιδώδους νόσου των χοίρων στις Κάτω Χώρες-

ότι, λόγω της κατάστασης αυτής, η Επιτροπή εξέδωσε την απόφαση 92/478/ΕΟΚ της 24ης Σεπτμβρίου 1992 σχετικά με ορισμένα προστατευτικά μέτρα που αφορούν τη φυσαλιδώδη νόσο των χοίρων στις Κάτω Χώρες (5)-

ότι τα περιστατικά αυτά σημειώθηκαν μόνο σε μία περιορισμένη περιοχή-

ότι το πεδίο εφαρμογής των προστατευτικών μέτρων πρέπει να προσαρμοστεί στην κατάσταση αυτή-

ότι οι αρχές των Κάτω Χωρών ανέλαβαν την εφαρμογή των εθνικών μέτρων που χρειάζονται ώστε να παρασχεθούν εγγυήσεις για την αποτελεσματική εφαρμογή της παρούσας απόφασης-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 92/478/ΕΟΚ τροποποιείται ως εξής:

1. Το κείμενο του άρθρου 2 παράγραφος 1 αντικαθίσταται από το ακόλουθο κείμενο:

"1. Οι Κάτω Χώρες δεν πρέπει να αποστέλλουν στα άλλα κράτη μέλη από τις εκμεταλλεύσεις και τα τμήματα του εδάφους τους που περιγράφονται στο παράρτημα:

- ζώντες χοίρους,

- νωπό χοίρειο κρέας και προϊόντα του χοιρείου κρέατος που προέρχονται από χοίρους που εσφάγησαν μετά τις 9 Σεπτεμβρίου 1992.

Επιπλέον, οι Κάτω Χώρες δεν αποστέλλουν στα άλλα κράτη μέλη χοίρους, προερχόμενους από εκμεταλλεύσεις που βρίσκονται σε απόσταση δέκα χιλιομέτρων από σημείο επιβεβαιωμένης εμφάνισης της φυσαλιδώδους νόσου των χοίρων και δεν αποστέλλουν νωπό χοίρειο κρέας και προϊόντα του χοιρείου κρέατος τα οποία δεν έχουν υποβληθεί σε θερμική επεξεργασία και προέρχονται από χοίρους εκμεταλλεύσεων που απέχουν το ίδιο από επιβεβαιωμένο σημείο εμφάνισης κρούσματος."

2. Το κείμενο του άρθρου 2 παράγραφος 3 αντικαθίσταται από το ακόλουθο κείμενο:

"3. Οι Κάτω Χώρες επιτρέπεται να αποστέλλουν σε σφραγισμένα μέσα μεταφοράς, τα λοιπά κράτη μέλη, από τις 16 Οκτωβρίου 1992 χοίρους που προέρχονται από περιοχές εκτός του τμήματος του εδάφους που αναφέρεται στο παράρτημα:

- που προέρχονται από τελείως ξεχωριστό κοπάδι για το οποίο έχει παρασχεθεί, από το άτομο το οποίο φέρει την ευθύνη για τους χοίρους, γραπτή εγγύηση ότι δεν έχουν εισαχθεί στο κοπάδι ζώντες χοίροι κατά τις 15 ημέρες που προηγούνται της μεταφοράς από το κοπάδι καταγωγής,

- που μεταφέρθηκαν αμέσως υπό επίσημη επίβλεψη από το κοπάδι καταγωγής στο σημείο συγκέντρωσης (κέντρο συλλογής), αν υπάρχει, στο ακριβές σημείο φόρτωσης με μεταφορικά μέσα που πρέπει να έχουν υποβληθεί σε καθαρισμό και απολύμανση υπό επίσημο έλεγχο πριν και μετά από κάθε διαδρομή και πρέπει να φέρουν και σχετικό εμφανές σήμα,

- που στα σημεία συγκέντρωσης (κέντρα συλλογής) υποβλήθηκαν σε υγειονομική εξέταση από επίσημο κτηνίατρο, ο οποίος θα πρέπει να δώσει ιδιαίτερη προσοχή σε συμπτώματα φυσαλιδώδους νόσου των χοίρων.

4. Στα σημεία συγκέντρωσης (κέντρα συλλογής) πρέπει να τηρείται καθημερινά μητρώο για όλους τους χοίρους που διέρχονται από τα κέντρα, προκειμένου να καταστεί δυνατή η εξακρίβωση της προέλευσής τους.

5. Οι Κάτω Χώρες ενημερώνουν περαιτέρω την αρμόδια αρχή του κράτους μέλους προορισμού προ οποιασδήποτε αποστολής ζώντων χοίρων, παρέχοντας πληροφορίες για το φορτίο και το μεταφορικό μέσο.

6. Οι Κάτω Χώρες διασφαλίζουν ότι οι ante-mortem και post-mortem έλεγχοι στα σφαγεία δίδουν ιδιαιτέρως προσοχή στα συμπτώματα αλλοιώσεων από τη φυσαλιδώδη νόσο των χοίρων."

3. Στο άρθρο 3 παράγραφος 1 προστίθενται οι όροι "όπως τροποποιήθηκε από την απόφαση 92/495/ΕΟΚ".

4. Στο άρθρο 3 παράγραφος 2 προστίθενται οι όροι "όπως τροποποιήθηκε από την απόφαση 92/495/ΕΟΚ".

5. Στο άρθρο 3 προστίθεται η ακόλουθη παράγραφος:

"3. Το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου της 26ης Ιουνίου 1964 για προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (*) που συνοδεύει τους χοίρους που αποστέλλονται από τις Κάτω Χώρες πρέπει να συμπληρώνεται από το ακόλουθο κείμενο:

"Ζώα σύμφωνα με την απόφαση 92/478/ΕΟΚ της Επιτροπής της 24ης Σεπτεμβρίου 1992 σχετικά με ορισμένα προστατευτικά μέτρα που αφορούν τη φυσαλιδώδη νόσο των χοίρων στις Κάτω Χώρες, όπως τροποποιήθηκε τελευταία από την απόφαση 92/495/ΕΟΚ."

(*) ΕΕ αριθ. L 121 της 29. 7. 1964, σ. 1977/64."

6. Στο άρθρο 4 δεύτερη περίπτωση, οι όροι "οργανώνουν επιδημιολογική έρευνα" αντικαθίσταται από τους όρους "διασφαλίζουν ότι θα συνεχιστεί η επιδημιολογική έρευνα".

7. Το άρθρο 5 αντικαθίσταται από το ακόλουθο κείμενο:

"Άρθρο 5

Η παρούσα απόφαση εφαρμόζεται μέχρι τις 15 Νοεμβρίου 1992. Η κατάσταση αναθεωρείται από τη μόνιμη κτηνιατρική επιτροπή πριν από τις 10 Νοεμβρίου 1992 προκειμένου να εκτιμηθεί η κατάσταση της νόσου και οποιαδήποτε προστατευτικά μέτρα κριθούν αναγκαία."

Άρθρο 2

Τα κράτη μέλη τροποποιούν τα μέτρα που εφαρμόζουν στο εμπόριο ώστε να είναι σύμφωνα με την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση αρχίζει να ισχύει στις 15 Οκτωβρίου 1992.

Άρθρο 4

Η παρούσα απευθύνεται στα κράτη μέλη. Βρυξέλλες, 14 Οκτωβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 29. (2) ΕΕ αριθ. L 268 της 14. 9. 1992, σ. 54. (3) ΕΕ αριθ. L 395 της 30. 12. 1989, σ. 13. (4) ΕΕ αριθ. L 268 της 24. 9. 1991, σ. 56. (5) ΕΕ αριθ. L 282 της 26. 9. 1992, σ. 52.